Gĩcunjĩ gĩa 11
Tũthiaga Igomano Nene Nĩkĩ?
Andũ aya maroneka makenete ũguo nĩkĩ? Marĩ kĩgomano-inĩ kĩmwe kĩa iria twĩkaga. O ta ũrĩa ndungata cia Ngai cia tene ciaathĩtwo igomanage maita matatũ o mwaka, ithuĩ nĩ tũkenagĩra mũno gũcemania igomano-inĩ nene. (Gũcokerithia Maathani 16:16) O mwaka, tũkoragwo na igomano ithatũ: kĩgomano kĩa mũthenya ũmwe, kĩgomano kĩa mũthiũrũrũko gĩa thikũ igĩrĩ, na kĩrũrũngano kĩa ng’ongo gĩa thikũ ithatũ. Tũgunĩkaga atĩa kuumana na igomano icio.
Nĩ ciĩkĩraga hinya ngwatanĩro iitũ ya Gĩkristiano. O ta ũrĩa Aisiraeli maakenagĩra kũgooca Jehova “ciũngano-inĩ cia kĩrĩndĩ,” no taguo tũkenagĩra kũmũthathaiya tũrĩ hamwe igomano-inĩ icio cia mwanya. (Thaburi 26:12; 111:1) Igomano icio itũheaga mweke wa gũcemania na kũnyitanĩra na Aira a Jehova a ciũngano ingĩ o na kana a mabũrũri mangĩ. Ihinda rĩa mĩaraho, nĩ tũkenaga tũkĩrĩa irio tũrĩ hamwe kĩgomano-inĩ, na ũndũ ũcio ũkongerera gĩkeno kĩrĩa gĩkoragwo igomano-inĩ icio cia kĩĩroho. (Atũmwo 2:42) Tũrĩ kũu nĩ twĩyonagĩra ithuĩ ene wendo ũrĩa ũnyitithanĩtie “ariũ othe a Ithe witũ” thĩinĩ wa thĩ.—1 Petero 2:17.
Nĩ itũteithagia gũkũra kĩĩroho. Ningĩ Aisiraeli nĩ maagunĩkaga nĩ ũndũ wa ‘kũmenya wega gĩtũmi’ kĩa Maandĩko marĩa maataũragĩrũo. (Nehemia 8:8, 12) O na ithuĩ nĩ tuonaga ũrutani wa Bibilia ũrĩa twamũkagĩra igomano-inĩ ciitũ ũrĩ wa bata. Programu icio ciothe ikoragwo ciĩhocetie Maandĩko-inĩ. Nĩ twĩrutaga ũrĩa tũngĩka wendi wa Ngai ũtũũro-inĩ witũ, kũgerera mĩario ya gũcanjamũra, irũmanĩrĩrio, na cionereria cia maũndũ maanekĩka. Nĩ twĩkagĩrũo ngoro rĩrĩa twaigua ũhoro wa cionereria cia andũ matooretie mathĩna ma mũtũũrĩre wa Gĩkristiano matukũ-inĩ maya maritũ. Irũrũngano-inĩ cia ng’ongo, drama nĩ itũteithagia kuona ũrĩa maũndũ maatariĩ matukũ-inĩ ma Bibilia na igatũruta maũndũ marĩ na ũguni. O kĩgomano, nĩ kũbatithagio arĩa marenda kuonania wĩyamũrĩri wao harĩ Ngai.
Igomano ikoragwo irĩ mahinda ma gĩkeno nĩkĩ?
Ũngĩgunĩka atĩa nĩ gũthiĩ kĩgomano?
kik_Latn kik_Latn kik_Latn kik_Latn kik_Latn kik_Latn kik_Latn